CELEX: 32021D0594
Language: bg
Date: 2021-04-09 00:00:00
Title: Решение (ЕС) 2021/594 на Съвета от 9 април 2021 година за позицията, която трябва да се заеме от името на Европейския съюз в рамките на Европейския комитет за изготвяне на стандарти за вътрешното корабоплаване и в рамките на Централната комисия за корабоплаването по Рейн относно приемането на стандарти за професионалните квалификации за вътрешното корабоплаване

13.4.2021   
               
               
                  BG
               
               
                  Официален вестник на Европейския съюз
               
               
                  L 125/56
               
            
         РЕШЕНИЕ (ЕС) 2021/594 НА СЪВЕТА
         от 9 април 2021 година
         за позицията, която трябва да се заеме от името на Европейския съюз в рамките на Европейския комитет за изготвяне на стандарти за вътрешното корабоплаване и в рамките на Централната комисия за корабоплаването по Рейн относно приемането на стандарти за професионалните квалификации за вътрешното корабоплаване
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 91, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Ревизираната конвенция за корабоплаването по река Рейн, подписана в Манхайм на 17 октомври 1868 г., изменена с Конвенцията за изменение на Ревизираната конвенция за корабоплаването по река Рейн, подписана в Страсбург на 20 ноември 1963 г., влезе в сила на 14 април 1967 г. (наричана по-нататък „Конвенцията“).
                  
               
                     (2)
                  
                  
                     Съгласно член 17 от Конвенцията Централната комисия за корабоплаването по Рейн (ЦККР) може да приема изисквания в областта на професионалните квалификации.
                  
               
                     (3)
                  
                  
                     Европейският комитет за изготвяне на стандарти за вътрешното корабоплаване (CESNI) е създаден на 3 юни 2015 г. в рамките на ЦККР, за да разработва технически стандарти в различни области за вътрешните водни пътища, по-специално по отношение на плавателните съдове, информационните технологии и екипажите.
                  
               
                     (4)
                  
                  
                     Очаква се CESNI да приеме на следващото си заседание на 15 април 2021 г. стандарт за основното обучение по безопасност за палубните моряци, определящ изискванията за обучение, които държавите членки биха могли да следват като свои национални изисквания (наричан по-нататък „стандарт CESNI 20_04“), както и стандарт за стандартизирани фрази за комуникация на четири езика, така че моряците и капитаните на плавателните съдове да могат да се справят в ситуации, включващи проблеми в комуникацията (наричан по-нататък „стандарт CESNI 20_39“). Както стандарт CESNI 20_04, така и стандарт CESNI 20_39 имат за цел да улеснят изпълнението на изискванията, попадащи в обхвата на Директива (ЕС) 2017/2397 на Европейския парламент и на Съвета (1).
                  
               
                     (5)
                  
                  
                     На пленарнoто си заседание на 2 юни 2021 г. ЦККР трябва да приеме резолюция, с която ще бъдат изменени Правилата за навигационния персонал по р. Рейн, за да се включи препращане към Европейските стандарти за квалификациите за вътрешното корабоплаване (наричани по-нататък „стандарти ES-QIN“), включително стандарт CESNI 20_04 и стандарт CESNI 20_39.
                  
               
                     (6)
                  
                  
                     Стандарт CESNI 20_04 и стандарт CESNI 20_39 имат за цел да допринесат за поддържането на най-високо равнище на безопасност на корабоплаването по вътрешни водни пътища и биха насърчили хармонизацията в контекста на Директива (ЕС) 2017/2397.
                  
               
                     (7)
                  
                  
                     Целесъобразно е да бъде определена позицията, която трябва да се заеме от името на Съюза в рамките на CESNI и ЦККР.
                  
               
                     (8)
                  
                  
                     Съюзът не е член нито на ЦККР, нито на CESNI. Поради това позицията на Съюза следва да бъде изразена от държавите членки, които са членки на посочените органи, като действат съвместно в интерес на Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Позицията, която трябва да се заеме от името на Съюза в рамките на CESNI по отношение на приемането на стандарт CESNI 20_04 и стандарт CESNI 20_39, е да се изрази съгласие за тяхното приемане.
            
            
               2.   Позицията, която трябва да се заеме от името на Съюза в рамките на ЦККР по отношение на приемането на резолюция за изменение на Правилата за навигационния персонал по р. Рейн, за да се включи препращане към стандартите ES-QIN, включително стандарт CESNI 20_04 и стандарт CESNI 20_39, е да се подкрепят всички предложения, които привеждат в съответствие изискванията на Правилата за навигационния персонал по р. Рейн със стандартите ES-QIN.
            
         
         
            Член 2
            
               1.   Позицията, посочена в член 1, параграф 1, се изразява от държавите членки, които са членове на CESNI, като те действат съвместно в интерес на Съюза.
            
            
               2.   Позицията, посочена в член 1, параграф 2, се изразява от държавите членки, които са членове на ЦККР, като те действат съвместно в интерес на Съюза.
            
         
         
            Член 3
            Малки технически промени в позициите, определени в член 1, могат да се договарят, без да е необходимо допълнително решение на Съвета.
         
         
            Член 4
            Настоящото решение влиза в сила в деня на приемането му.
         
         
            Съставено в Брюксел на 9 април 2021 година.
            
               
                  За Съвета
               
               
                  Председател
               
               A. P. ZACARIAS
            
         
         
            (1)  Директива (ЕС) 2017/2397 на Европейския парламент и на Съвета от 12 декември 2017 г. относно признаването на професионалните квалификации за вътрешното корабоплаване и за отмяна на директиви 91/672/ЕИО и 96/50/ЕО на Съвета (ОВ L 345, 27.12.2017 г., стр. 53).